बिहार भोजपुरी अकादमी के अध्यक्ष डा॰ रविकान्त दुबे एगो प्रमुख भोजपुरी वेबसाइट संचालक पर धनउगाही के आरोप लगवले बाड़न. बियफे का दिने बक्सर के मुख्य न्यायायिक दण्डाधिकारी का अदालत में अरजी लगवलन कि एगो प्रमुख भोजपुरी वेबसाइट के संचालक उनुका से भोजपुरी अकादमी के अध्यक्ष बनला का बाद पाँच लाख रुपिया मँगलन आ धमकी दिहलन कि अगर ना दिहनी त छवि खराब कर दिहल जाई. ओह घरी डा॰ दुबे धमकी पर ध्यान ना दिहले बाकिर अब पिछला कुछ दिन से ओह वेबसाइट पर लगातार उनुका पर तरह तरह के लाँछन लगावल जा रहल बा. उनुका पर लड़िकियन के फर्जी प्रोफाइल बनावे के आरोप लगावल जा रहल बा. संचालक का साथे डा॰ दुबे ओह वेबसाइट पर आपन टिप्पणी लिखेवाला लोगो पर आपन छवि बिगाड़े के आरोप लगवले बाड़े. बाद में मुख्य न्यायायिक दण्डाधिकारी पुलिस से आईटी एक्ट के तहत केस दर्ज करे के आदेश दे दिहले. आजु ई खबर बिहार के अखबारन में छपल बा.
ओने ओह वेबसाइट संचालक के कहना बा कि डा॰दुबे से ना त ऊ ना कवनो दोसर आदमी, जेकरा पर ऊ आरोप लगवले बाड़न, कबो फोन कइले बा ना ईमेल भेजले बा त रंगदारी कइसे माँग लिहल ? संचालक इहो कहलन कि ऊ अपना कानूनी सलाहकारन से बात करत बाड़न आ जल्दिये एह पर आपन अगिला कदम उठइहें.
कुछ दिन पहिले एही तरह एगो भोजपुरी गायक के निजी जिन्दगी के लेके बहुते किचकाहिन भइल रहुवे कि ऊ गायक अपना सरबेटी के बीबी बना के राख लिहले बाड़न आ अब तिसरकी का चक्कर में अनारस बनारस करत बाड़े. एह तरह के आरोप प्रत्यारोप से भोजपुरी के त कवनो फायदा नइखे होखत जगहँसाई जरुर हो रहल बा. आपसी मतभेद के मिल बइठ के, बातचीत कर के सलटावे का जगहा एक दोसरा पर कीचड़ उछालल जा रहल बा. एह विवाद में जवना तरह के फूहड़ भाषा इस्तेमाल हो रहल बा उहो नीक नइखे लागत.
अँजोरिया वइसे त अकसरे, अकसर माने घर परिवार के अकेला आदमी, चलेले आ विवादित विषयन से कोस भर के दूरी बनवले राखेले. बाकिर आजुकाल्हु जवन कुछ भोजपुरी समाज में चल रहल बा ओकरा से आँखो मूँदल ना जा सके. कुछ दिन पहिलहू हम अन्हरिया में एहबात के चरचा उठवले रहीं कि भोजपुरी में सक्रिय हर आदमी के सावधान रहला के जरुरत बा काहे कि केहू के पोंछीटा कतहूं खोलल जा सकेला आ जे लँगोट पेन्ह के ना रहे ओकरा लँगटे ऊघार होखे में देरीओ ना लागी. संगही संगे इहो जरुरी बा कि अगर आपन घर शीशा के बा त दोसरा पर ढेला फेंकल नुकसानदेह साबित हो सकेला.
bho_Deva bho_Deva bho_Deva bho_Deva